Szeretettel köszöntöm az Egri Főegyházmegye katekétái sorában! Az alábbiakban segítséget szeretnénk nyújtani a munkahelye „útvesztőiben" való eligazodáshoz.

Ön, a hatályos megbízási/munkaszerződése nyomán, az Egri Főegyházmegye alkalmazásába került. Munkavégzési területe az a település, ahonnan a területileg illetékes plébános ajánlását kiállította az ön számára.

A munkáltatói és szakmai, módszertani koordinációs feladatok ellátásával megbízott szerv a Főegyházmegyei Kateketikai Konzultációs Iroda. Munkájával kapcsolatban felmerülő valamennyi munkaügyi, illetve szakmai, módszertani kérdésében ez az iroda illetékes eljárni. Elérhetősége a következő:

Cím: 3300 Eger, Deák Ferenc utca 49.

Mobil: 30/477-11-39; 30/377-54-50

E-mail: [hitoktatasiosztaly@egriegyhazmegye.hu](mailto:hitoktatasiosztaly@egriegyhazmegye.hu)

Mindezek fényében, az ön utasítási jogkörrel rendelkező felettesei a következők:

* Legfelsőbb felettese az Egri Érsek, akadályoztatása esetén az ő általános helynöke.
* A hitoktatásszervezéssel kapcsolatos felettes, a Főegyházmegyei Kateketikai Konzultációs Iroda igazgatója.
* A napi munkájával összefüggő, közvetlen felettese a működési területén illetékes plébános.

**1, A szerződéskötéssel összefüggő információk**

Az egyes hitoktatói státuszok az alábbi óraszámok szerint alakulnak:

Óraadók (megbízási szerződéssel): 1- 12 hittanóra - munkaviszonyt nem létesít

4 órás részmunkaidős: 12 hittanóra

6 órás részmunkaidős: 18 hittanóra

Főállású hitoktató: 24 hittanóra.

*A hittanórák ideje 45 perc (kizárólag az óvodai foglalkozások lehetnek 30 percesek).*

Kötelező hit- és erkölcstant és hittant csak érvényes főpásztori megbízással és szerződéssel lehet tanítani. Ennek alapfeltétele a területileg illetékes plébános, névre szóló **plébánosi ajánlás**a, melyet a szerződéskötés időpontjában kérünk az irodába behozni. A formanyomtatvány letölthető a <http://www.eger.egyhazmegye.hu/oktatas/dokumentumok/plebanosi-ajanlas> oldalról. E nélkül a pontosan kitöltött formanyomtatvány nélkül senkivel sem áll módunkban szerződést kötni. Így kérjük, fokozottan ügyeljen arra, hogy ezt a szerződéskötés napján mindenképp hozza magával!

A szerződés megkötéséhez a szerződő fél személyes megjelenése szükséges, tehát postai úton vagy interneten keresztül lebonyolított szerződéskötésre nincs lehetőség.

A szerződéskötésre érkező **új óraadó hitoktatóktól** az alábbi dokumentumokat kérjük beszerezni:

* + Kitöltött, aláírt és pecséttel ellátott plébánosi ajánlás az aktuális tanévre.
  + Középfokú (gimnázium, szakközépiskola) iskolai végzettségtől fölfelé valamennyi iskolai végzettséget igazoló okirat és fénymásolata.
  + Valamennyi hitoktatói végzettséget igazoló okirat és fénymásolata.
  + Pontosan kitöltve beküldött/elhozott Összevont szakmai karton és adatlap, személyi igazolvány, lakcímkártya, adókártya, TAJ-kártya, nyugdíjas törzsszámot igazoló dokumentum (amennyiben nyugdíjas)
  + Folyószámlaszám igazolására szolgáló dokumentum (banki szerződés vagy havi folyószámla kivonat)
  + 3 hónapnál nem régebbi – a büntetlen előéletet igazoló - erkölcsi bizonyítvány

Az **új részmunkaidős, és új főállású hitoktatóktól,** az új óraadó hitoktatóktól kért dokumentumok mellett, az alábbiakat kérjük okvetlenül magukkal hozni a szerződéskötés idejére:

* eredeti TB kiskönyv, vagy, ha ez nem áll rendelkezésre, akkor annak másolata,
* korábbi munkahelyről leszámoló papír másolata,
* korábbi munkaviszonyt igazoló szerződések másolata,
* a NYUFIG által kiküldött, össz. munkaviszonyt igazoló dokumentum *(Igénylés az Ügyfélkapun keresztül kezdeményezhető az alábbi módon:*

*1, A letöltést www.magyaroroszag.hu oldalon kell kezdeményezni.*

*2, Ott az „Ügyfélkapus belépés” gombra kattintva meg kell adni az Ügyfélkapuhoz tartozó felhasználónevet és jelszót, majd a „belépés” gombra kattintani.*

*3, A bal oldalt lévő gombok közül a „Nyugdíj” feliratúra kell kattintani.*

*4, A megnyíló felületen az „Adategyeztetés”feliraton belül a „Hatósági nyilvántartásban szereplő nyugdíjbiztosítási adatokról igazolás kérése (NY\_NYKIVONAT\_01)” című dokumentumot kell választani.*

*5, Az „Ügyintézés indítása” feliratra kattintva az igénylési folyamathoz szükséges adatlap megnyílik. Azt kitöltve és beküldve 15 napon belül megérkezik a szükséges igazolás.*

* amennyiben rendelkezésére áll, az Érsek Főpásztor munkaviszonyt engedélyező levelének másolata.

**A már régóta, folyamatosan szolgálatot teljesítő hitoktatóktól** irodánk adatbázisának aktualizálása miatt az alábbi dokumentumokat kérjük:

* + Kitöltött, aláírt és pecséttel ellátott plébánosi ajánlás az aktuális tanévre, (<http://www.eger.egyhazmegye.hu/oktatas/dokumentumok/plebanosi-ajanlas> oldalról letölthető )

Amennyiben az alábbi dokumentumokban az elmúlt tanévben változás történt:

* + Újonnan megszerzett hitoktatói végzettséget igazoló okirat és fénymásolata.
  + Személyi igazolvány, lakcímkártya, adókártya, TAJ-kártya, nyugdíjas törzsszámot igazoló dokumentum (amennyiben új nyugdíjas)
  + Folyószámlaszám igazolására szolgáló dokumentum (banki szerződés vagy havi folyószámla kivonat).

Hasznos és fontos tudnia, hogy a **felfelé történő státuszváltás** (pl. 4 órásból 6 órás munkaviszonyba, stb.) az Érsek Főpásztor írásbeli engedélyéhez kötött. Ennek hiányában csak az előző, már meglévő státuszra áll módunkban új szerződést kötni, akkor is, ha a plébánosi ajánláson magasabb óraszám szerepel.

A Munka Törvénykönyvében foglaltak értelmében, a munkavállaló további munkaviszonyt vagy munkavégzésre irányuló egyéb jogviszonyt Munkáltató előzetes írásbeli engedélyével létesíthet. A kérelem benyújtásának helye a Főegyázmegyei Kateketikai Konzultációs Iroda.

**2, A katekéta megbízatása**

A Missio Canonica az Érsek Főpásztor névre szóló megbízólevele a katekéta számára, amelyet a szerződés aláírt, hitelesített példányával együtt, postai úton kap meg valamennyi katekéta. Ennek megkérése automatikus feladata a Főegyházmegyei Kateketikai Konzultációs Irodának, így önnek ezzel külön teendője nincs.

Azt azonban hasznos tudnia, hogy hitoktatási tevékenységet csak a nevére kiállított, érvényes Missio Canonicával végezhet bárki. Így ezzel a dokumentummal tudja igazolni, hogy jogszerűen végzi tevékenységét az adott intézmény falain belül.

**3, A katekéta munkakörhöz tartozó alapvető feladatok**

Hitoktatói munkaköréhez tartozóan legalapvetőbb feladatai a következőek:

* A szerződésében foglalt számú hittanóra, tudásának és módszertani felkészültségének legjava szerint előkészítése, és pontos megtartása.

Tervezőmunkája során szükséges szem előtt tartania a tantervet, az egyházmegye Főpásztora által előírt helyi szabályozásokat és tankönyvlistát. Ez utóbbiakról a Főegyházmegyei Kateketikai Konzultációs Irodában és/vagy a <http://eger.egyhazmegye.hu/oktatas/dokumentumok> oldalon tájékozódhat.

* Minden tanév elején, legkésőbb szeptember 15-ig, valamennyi csoportjára szükséges saját tanmenetet, illetve tanév közben folyamatosan, minden órájához tartozóan óravázlatot készítenie. Ezen dokumentumokba betekintést, jogszerűen, kizárólag a területileg illetékes plébános illetve az Egri Főegyházmegye Főpásztora által arra írásban megbízott személy nyerhet. A tanmenetekhez szakmai segítséget a Főegyházmegyei Kateketikai Konzultációs Iroda munkatársaitól kaphat, illetve ajánlásokat letölthet a <http://eger.egyhazmegye.hu/oktatas/dokumentumok> oldalról.
* A hitoktatással kapcsolatos valamennyi adminisztrációt szükséges naprakészen vezetnie. Óráit, az elektronikus felületen, havonta szükséges jóváhagyatnia a plébánosával. Az erre a célra használható rendszer a Bellarmin-rendszer, melynek használatához segédkönyvet, illetve személyes segítséget, szintén a Főegyházmegyei Kateketikai Konzultációs Iroda munkatársaitól kaphat.
* Tevékenysége közben igyekezzék mindent megtenni azért, hogy tanítványait bevezesse saját plébániájuk közösségének életébe!
* A vasárnapi szentmisén, lehetőségeihez mérten, tanítványaival együtt szükséges részt vennie.
* Az iskolai őszi, téli és tavaszi oktatási szünet, az ön számára tanítás nélküli munkanap, amelyeket a karácsonyi és húsvéti ünnepekkel összefüggő tevékenységek (betlehemes-, pásztorjáték, keresztút, passió, stb.) végzésére ajánlunk fordítani.
* Hittanosai plébániához való kötődését és a közösségi élmény kialakulását nagyban elősegíti, ha a nyári oktatási szünetben számukra táborozást vagy nyári napközit, illetve egyéb foglalkozást is tud szervezni és vezetni. Az erről a tevékenységéről szóló igazolási formanyomtatvány letölthető a <http://eger.egyhazmegye.hu/oktatas/dokumentumok/nyari-szolgalat-igazolasa> oldalról. Kitöltés után, legkésőbb szeptember 15-ig beérkezőleg kérjük megküldeni a Kateketikai Iroda címére.
* Munkája során **természetes kapcsolatban áll a területileg illetékes plébános(ok)kal, a működési területén lévő köznevelési intézmények vezetőivel és munkatársaival, az önre bízott gyermekek szüleivel, családjával, az egyházközség(ek) híveivel, katekéta kollégáival, valamint a Főegyházmegyei Kateketikai Konzultációs Iroda vezetőivel és munkatársaival.**

**4, Az érvényes szerződéshez kötődő adminisztratív feladatok**

* Katekétaként hittancsoportjairól és azok haladásáról elszámolási kötelezettséggel tartozik a Főegyházmegye felé. Ezen elszámolási kötelezettségének elektronikus úton, a **Bellarmin** rendszerben való naprakész adatszolgáltatás keretében tud eleget tenni. A rendszer vezetése közben leggyakrabban előforduló kérdéseket irodánk GYIK formájában a <http://eger.egyhazmegye.hu/oktatas/gy-i-k-gyakran-ismetelt-kerdesek/szabadsa-g-betegszabadsa-g-oraelmarada-s-2271> internetes felületen elérhetővé tette.
* A csoportokat minden évben legkésőbb szeptember 15-ig szükséges feltöltenie a Bellarmin felületére.
* Az órái Bellarmin felületére történő feltöltésének határideje minden hónap utolsó napja. Ez a szerződésben foglaltak alapján munkaköri kötelesség, melynek elmaradása gazdasági következményeket vonhat maga után. A hónap akkor tekinthető lezártnak, ha azt a plébános jóváhagyta.
* Amennyiben ön a hittanórán a Főegyházmegye és nem az iskola alkalmazásában áll, nem jogosult az iskola naplójába bejegyzést tenni. A kötelező hit- és erkölcsoktatást szabályozó hatályos jogszabály (20/2012-es EMMI rendelet) vonatkozó passzusai értelmében, az ön által megtartott óra címét és a hiányzók neveit írásban át kell adnia az adott csoport osztályfőnökének, aki saját maga gondoskodik azok iskolai naplóba történő bevezetéséről.
* A tanulók tudásának értékelése során az iskola pedagógiai programjában meghatározottakhoz szükséges alkalmazkodnia, mind a számonkérés gyakoriságában, mind pedig annak mikéntjében. A szöveges értékeléseket/érdemjegyeket is az osztályfőnök számára, írásban kell átadnia, az intézmény helyi szabályozásában meghatározott gyakorisággal és módon.
* Amennyiben betegség vagy bármilyen más egyéb okból hittanórája megtartásában akadályoztatva van, annak tényéről, időben köteles értesíteni a területileg illetékes plébánost, az érintett intézmény vezetőjét, valamint e-mailben vagy telefonon, a Főegyházmegyei Kateketikai Konzultációs Irodát. A **táppénzes időszak** kezdetét és végét a munkaszerződésben foglaltak szerint a Bérszámfejtés számára kérjük jelezni a [berszamfejtes@egriegyhazmegye.hu](mailto:berszamfejtes@egriegyhazmegye.hu) címre.
* Hosszantartó betegsége esetén, helyettesítésének módját a Főegyházmegyei Kateketikai Konzultációs Irodával, a **helyettesítés** megkezdését megelőzően szükséges egyeztetni.

Helyettesítésnek kizárólag az az eset számíthat, amikor az ön akadályoztatása miatt más, hittanszakos kolléga tartja meg az ön óráját.

Ebben az esetben, a helyettesítő kolléga számára helyettesítési díj akkor fizethető, ha az a Főegyházmegyei Kateketikai Konzultációs Irodán keresztül, meg van kérvényezve. Az erre szolgáló nyomtatvány a <http://eger.egyhazmegye.hu/oktatas/dokumentumok/helyettesites-kifizeteset-kerelmezo-nyomtatvany> oldalról letölthető.

A kifizetés, a helyettesítési időszak leteltével, ezen nyomtatvány értelemszerű kitöltése, és a Főegyházmegyei Kateketikai Konzultációs Irodához való eljuttatása után válik lehetségessé.

* Ha ön részmunkaidős vagy főállású munkaviszonyban áll a Főegyházmegyével, munkaviszonya jellegének megfelelő, időarányos **szabadság** áll rendelkezésére.

A szabadság kivételének rendjéről hasznos tudnia, hogy az a pedagógus munkakört betöltők szabadságolásának mintájára történik. Ez jelenti azt, hogy szabadságát a tanév rendjéhez igazodóan, tanítási szünetekre kell ütemeznie. (Ez alól kivételt csak a gyermekek után járó pótszabadságos napok képeznek.) Szorgalmi időszakban csak rendkívül indokolt esetben van lehetősége szabadságot kérni.

Ilyen esetekben, a szabadságos napot, lehetőleg minimum 48 órával megelőzően, írásbeli kérelemmel kell fordulnia a Főegyházmegyei Kateketikai Konzultációs Iroda igazgatójához. A kérelemnek tartalmaznia kell a szabadságként igényelt nap pontos dátumát és az indokot, ami miatt a szabadság rendkívüli időben történő kiadását kéri.

* Ha év közben kéri a **leszámolás**át, szíveskedjék azt írásban jelezni, legalább 2 héttel azelőtt, hogy a munkaviszonyát meg kívánja szüntetni.

**5, A katekéták lelki és szakmai továbbképzési kötelezettségei**

A Kateketikai Iroda saját szervezésben igyekszik elősegíteni a katekéták folyamatos lelki és szakmai tovább fejlődését. Minden tanévben előre meghirdeti az adott évre vonatkozó továbbképzési tervét, melynek keretén belül lehetőséget biztosít a katekéták felé támasztott, kötelező továbbképzési előírás teljesítésére.

A továbbképzési rendszer követelményeinek való megfelelést a lelki és a szakmai képzések együttes teljesítése adja.

Lelki képzésnek számítanak a lelkigyakorlatok. Szakmai továbbképzésként tartjuk számon azokat a szigorúan hitoktatással összefüggő, szakmai képzéseket, amelyek a hitoktatók szakmai, módszertani felkészültségét igyekeznek elősegíteni.

A **lelki képzés** terén támasztott követelmények minden hitoktató számára (jogviszonytól függetlenül) megegyeznek. Az ennek keretén belül „elvégzendő” képzések a következők:

**Egy ötéves periódus alatt** minden hitoktatónak **2 nagyobb lélegzetű (4 napos), bentlakásos lelkigyakorlat**on szükséges részt vennie.

Ezek **mindenképp a kateketikai iroda által szervezett lelki programok, amelyet mással kiváltani nem lehet.** .

Az iroda által ajánlott lelkigyakorlatokról e-mailben kap tájékoztatást.

Mindezek fényében a lelki képzési rendszer a következő követelményeket támasztja az ön számára egy ötéves képzési periódus alatt:

|  |  |  |  |
| --- | --- | --- | --- |
| **Továbbképzési forma** | **A továbbképzés időtartama** | **Gyakoriság** | **Helyszín** |
| A Főegyházmegyei Kateketikai Konzultációs Iroda által szervezett lelkigyakorlat | 4 nap | 2 / 5 év | a Főegyházmegye által meghatározott |

A **szakmai képzések** előírásai minden hitoktató számára (jogviszonytól függetlenül) megegyeznek, alappillérei a következők:

katekéta személyiségfejlesztés

kommunikációs kultúra-fejlesztés

szakmódszertani fejlesztés:

A témák mind teljesebb értékű feldolgozása miatt minden képzés egy egész hétvégét (péntek 8:00 órától vasárnap 14:00 órával bezárólag) ölel föl. (A pénteki munkanap, a munkavégzés helyén, igazolt távollétnek minősül.) Valamennyi hétvége résztvevőinek felső határa 25- 30 főben maximalizálódik. **Önnek egy ötéves továbbképzési periódus alatt az iroda által meghirdetett szakmai képzések közül egyet kell teljesítenie.**

A létszámlimit ellenére van lehetőség az igényesebb katekéták gyorsabb ütemű szakmai fejlődésére is. Őket, a pozitív diszkrimináció elve alapján, lehetőség nyílik tovább inspirálni az egyházmegye delegáltjakénti részvétellel az NKK-n, illetve a Katekumenátus Konferencián. Opcióként fölmerülhet esetleg egyes más szervezet által szervezett, de a hitoktatás szempontjából hasznosnak ítélt, fizetős képzések számukra történő megfinanszírozása is.

Egy ötéves képzési periódus ideje alatt két **Főegyházmegyei Kateketikai Konferencia** kerül megrendezésre. A képzési kötelezettség teljesítéséhez szintén hozzátartozik – jogviszonytól függetlenül minden hitoktató esetében - ezek közül **legalább egy konferencián való részvétel**. A szakmai műhelyek gyakorlatorientált képzési lehetőségei mellett ezek a konferenciák hivatottak az elméleti képzések megjelenését szolgálni a továbbképző rendszerben.

Mindezek fényében a lépcsőzetesen kialakítandó szakmai képzési rendszer a következő követelményeket támasztja az ön számára egy ötéves képzési periódus alatt:

|  |  |  |  |  |
| --- | --- | --- | --- | --- |
| **Továbbképzési forma** | **A továbbképzés jellege** | **A továbbképzés időtartama** | **Elvárt részvétel** | **Helyszín** |
| **Főegyházmegyei Kateketikai Konferencia** | elméleti | 3 nap | min. 1 / 5 év | a Főegyházmegye által meghatározott |
| **Szakmai továbbképzés** | gyakorlati | 1 hétvége | min. 1/ 5 év | Eger |

Ha hitoktatással összefüggő tanulmányai még folyamatban vannak, lehetősége van a továbbképzési kötelezettség alól könnyítést kérni. Az ehhez szükséges formanyomtatvány a

<http://eger.egyhazmegye.hu/oktatas/dokumentumok/konnyitesi-kerelem> oldalról letölthető. A kitöltött nyomtatványok a Főegyházmegyei Kateketikai Konzultációs Iroda címére küldendők, minden évben legkésőbb szeptember 30-ig beérkezőleg.

Természetesen az Iroda nem ragaszkodik ahhoz, hogy a Főegyházmegye valamennyi hitoktatója kizárólag az általa szervezett képzéseken teljesítse továbbképzési kötelezettségét. A más helyeken való részvételről viszont igazolást kérünk beküldeni.

Az igazolásnak tartalmaznia kell:

* a hitoktató nevét,
* a képzés pontos címét (és témáját),
* a képzés időpontját,
* a képzés időtartamát (órára pontosan),
* a képzést szervező intézmény pontos nevét,
* a képzés vezetőjének nevét.

Az igazolás akkor érvényes, ha az alján a képzést vezető aláírása és a szervező intézmény pecsétje együttesen szerepel. Kérjük, hogy a képzés megválasztásánál mindenképp tartsa szem előtt, hogy a szakmai képzések között szigorúan csak hitoktatási témájú képzést áll módunkban elfogadni!

Itt kívánjuk jelezni továbbá, hogy amennyiben a katekéta, a számára előírt továbbképzési kötelezettségének nem tesz eleget, a következő tanévre történő megbízólevelének (Missio Canonica) kiadása problémássá válhat.

**6, A katekéta szakmai és módszertani felügyelete**

Tekintve, hogy a már említett módon, a katekéták megbízatása, így az öné is, közvetlenül az Érsek Főpásztortól érkezik, szakmai és módszertani munkájuk megítélésére, koordinálására és támogatására, mindkét jogállás esetében, az Ő megbízottjaként, a Főegyházmegyei Kateketikai Konzultációs Iroda jogosult.

A hitoktató hittanóráinak látogatása, jogállástól függetlenül, kizárólag az Érsek Főpásztor előzetes írásbeli engedélyének birtokában lehetséges. A hittanórákon esetlegesen felmerülő fegyelmezési problémák kezelésében, természetesen az intézmény vezetője mindenkor jogosult eljárni.

A hitoktatók szakmai ellenőrzése, előre meghatározott rend szerint, minden tanévben folyamatosan zajlik.

Ezen rendes eljárás keretén belül, a Főegyházmegyei Kateketikai Konzultációs Iroda, jóval a tervezett látogatás előtt, megkeresi az érintett hitoktatót. A telefonon történő előzetes egyeztetés után írásban értesíti a katekétát, az intézmény vezetőjét és a területileg illetékes plébánost. A levél tartalmazza a tervezett látogatás konkrét időpontját, az óralátogatás alkalmával megfigyelt szempontokat, valamint a hitoktatótól kért adminisztrációt. A látogatás végeztével, annak tapasztalatairól a hitoktató és a területileg illetékes plébános is írásban értesül.

**7, A munkáját segítő, katekézishez kapcsolódó dokumentumok**

Katekéta munkájának tartalmi és formai szabályozó egyházi alapdokumentumai és állami jogszabályai a következőek:

**I. Pápai dokumentumok/Tanítóhivatali dokumentumok**

* **Evangelii nuntiandi (EN)**  
  VI. Pál pápa apostoli buzdítása a Katolikus Egyház püspökeihez, papjaihoz és híveihez a mai világ evangelizálásáról, Budapest, SZIT 1975
* **Catechesi Tradendae (CT)**  
  II. János Pál pápa apostoli buzdítása a Katolikus Egyház püspökeihez, papjaihoz és híveihez korunk hitoktatásáról, Budapest, SZIT 1979
* **A Katolikus Egyház Katekizmusa (KEK)**  
  SZIT 2012
* **A Katolikus Egyház Katekizmusának Kompendiuma**  
  SZIT 2006

**II. Kongregációs dokumentumok**

* **A Katekézis Direktóriuma**

Új Evangelizáció Pápai Tanácsa, Budapest, SZIT2023

* **A Katekézis Általános Direktóriuma (KÁD)**  
  A Klérus Kongregációja, Budapest, SZIT 1998
* **Általános Kateketikai Direktórium (ÁKD)**  
  A Klérus Kongregációja, Budapest, SZIT 1971
* **Ordo Initiationis Christianae Adultorum (OICA)**  
  Felnőttek beavatása a keresztény életbe, 1972  
  (a magyar fordítás még nem került kiadásra)

**III. Püspökkari dokumentumok**

* **Magyar Kateketikai Direktórium (MKD)**  
  MKPK, Budapest, SZIT 2000
* **Felnőttek Katekumenátusa (FK)**  
  Felnőttek beavatása a keresztény életbe, MKPK, Budapest, 1999
* **A Magyar Katolikus Hitoktatás Kerettanterve**  
  MKPK HB, Vác, 1996

**IV. A Hitoktatási Bizottság kiadványai**

* **Magyar katolikus katekizmus**  
  Vác, 1995.
* **Fogassy Judit SDSH: Katekéták kézikönyve**  
  Budapest, SZIT 2002
* **Fogassy Judit SDSH: Családi katekézis**  
  Budapest, SZIT 2003
* **Fogassy Judit SDSH: A szentmise katekézise**  
  Budapest, SZIT 2004
* **Fogassy Judit SDSH: "Vegyétek és egyétek"**  
  Budapest, SZIT 2005
* **Fogassy Judit SDSH: A szentmise katekézise - Munkafüzet**  
  Budapest, SZIT 2005
* **Fogassy Judit SDSH: A katekumenátus kézikönyve**  
  Budapest, SZIT 2005

**V. Állami jogszabályok**

### [2011. évi CXC. törvény - a nemzeti köznevelésről](https://www.google.hu/url?sa=t&rct=j&q=&esrc=s&source=web&cd=1&cad=rja&uact=8&ved=0ahUKEwilnoW2u8zUAhVF5xoKHRhQAIcQFggmMAA&url=https%3A%2F%2Fnet.jogtar.hu%2Fkoznev-tv&usg=AFQjCNGsTqdP54BC2jFX0X48K8ZAgoq05g)

* 20/2012. (VIII. 31.) EMMI rendelet a nevelési-oktatási intézmények működéséről és a köznevelési intézmények névhasználatáról

Ezen dokumentumok rögzítik és szabályozzák a katekézissel kapcsolatos kérdéseket, feladatokat. Tevékenységét mindenkor ezek ismeretében szükséges terveznie, szerveznie, lebonyolítania és értékelnie.

Jelen tájékoztatónk természetesen csak részben tudja áttekinteni a tevékenysége során felmerülő feladatokat, kérdéseket. Szeretettel ajánljuk szíves figyelmébe a <http://eger.egyhazmegye.hu/oktatas/hirek-informaciok> oldalt, ahol rendszeresen tájékoztatjuk az épp aktuális eseményekről.

Kérjük, hogy a közös munka megkönnyítése érdekében szíveskedjék napi rendszerességgel nézni e-mail fiókját. Az információáramlás egyszerűsítése és gyorsítása érdekében fontos, hogy ezen a csatornán is napi kapcsolatban lehessünk.

Minden, munkája során felmerülő kérdésével pedig bátran fordulhat a Főegyházmegyei Kateketikai Konzultációs Irodához. Munkatársaink készségesen állnak rendelkezésére.

Munkájához a Jóisten bőséges áldását kérem és kívánom!

Eger, 2025. szeptember 1.

Bárdos Krisztián

a Főegyházmegyei Kateketikai Konzultációs Iroda

igazgatója